ททท. ส่งเสริมการท่องเที่ยวด้วยการแสดงทางวัฒนธรรม สร้างภาพลักษณ์ที่ดี ต้อนรับนักท่องเที่ยวช่วงไฮซีซัน
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ททท.ร่วมกับหน่วยงานพันธมิตรทั้งภาครัฐและภาคเอกชน จัดกิจกรรม “ Vijit Chao Phraya ปรากฏการณ์แห่งแสงสีสุดยิ่งใหญ่ริมแม่น้ำเจ้าพระยา " เพื่อส่งเสริมการท่องเที่ยวในพื้นที่กรุงเทพมหานคร  และสร้างบรรยากาศและสีสันให้กับแม่น้ำเจ้าพระยาด้วยแสงไฟและการแสดงทางวัฒนธรรมในยามค่ำคืน ต้อนรับนักท่องเที่ยวชาวต่างประเทศที่เข้ามาท่องเที่ยวในช่วง High Season และผู้เข้าร่วมการประชุมผู้นำเขตเศรษฐกิจเอเปค ซึ่งจะเป็นการสร้างภาพลักษณ์ที่ดีให้กับประเทศ รวมถึงขยายเวลาการท่องเที่ยวในช่วงเวลากลางคืน โดยจะเป็นการสร้างโอกาสทางธุรกิจให้กับผู้ประกอบการท่องเที่ยวและธุรกิจเกี่ยวเนื่องที่ตั้งอยู่ในพื้นที่การจัดกิจกรรม กิจกรรมดังกล่าวจะจัดขึ้นตั้งแต่วันนี้จนถึงวันที่ 27 พฤศจิกายน 2565 บริเวณริมแม่น้ำเจ้าพระยาใน 6 พื้นที่หลัก ประกอบด้วย สะพานพระราม 8 การประดับตกแต่งแสงไฟและการแสดง Light Show &amp; Laser , ป้อมวิไชยประสิทธิ์ การแสดง Projection Mapping ประกอบแสงสี และ Effect , วัดกัลยาณมิตรวรมหาวิหาร การแสดงทางวัฒนธรรมประยุกต์ , สะพานพระพุทธยอดฟ้า การแสดง Illumination Light Show ประกอบดนตรีและเสียง , ศูนย์การค้าริเวอร์ซิตี้แบงค็อก และไอคอนสยาม การประดับไฟตกแต่งไอคอนสยามแบงคอก อิลูมิเนชันริมแม่น้ำเจ้าพระยาด้วยพลังงานสะอาดจาก Solar Cell ผู้ที่สนใจสามารถเข้าชมสีสันบรรยากาศในแต่ละพื้นที่ได้โดยไม่เสียค่าใช้จ่าย เพื่อเป็นการสร้างโอกาสทางธุรกิจให้กับผู้ประกอบการเรืออาหาร เรือนำเที่ยว โรงแรม ที่พัก ตลอดจนร้านอาหารริมแม่น้ำเจ้าพระยาในพื้นที่ทำการแสดง